ไฟแนนซ์ทูเดย์
โดย...ภูคา
27 ก.พ. 2558

โดย...ภูคา
...กองทุนการออมแห่งชาติ (กอช.) กลับมาตั้งไข่กันใหม่อีกหน หลังจากที่ยื้อเวลามานานกว่า 4-5 ปี หลังรัฐบาลก่อนไม่ยอมเปิดรับสมัครสมาชิกตั้งแต่วันที่ 8 พ.ค. 2555 ที่ผ่านมา ทำให้สภาพ กอช.ตอนนี้เหลือคนทำงานจริงๆ อยู่เพียง 3 คน ส่วนเงินประเดิมก้อนแรกที่รัฐบาลเคยอนุมัติไว้แล้วคือ 1,000 ล้านบาท แต่ที่ผ่านมามีการเบิกใช้ไปแล้ว 225 ล้านบาท และเสนอขอเพิ่มอีก 200 ล้านบาท ส่วนว่าที่เลขาฯ กอช. ทางกระทรวงการคลังคงต้องเปิดสรรหาใหม่ โดยคุณสมบัติของ สมพร จิตเป็นธม อดีตรองเอ็มดีเอ็กซิมแบงก์ ที่เคยได้รับการคัดเลือกสมัย อารีพงศ์ ภู่ชอุ่ม เป็นปลัดกระทรวงการคลัง ก็ถือว่ายังน่าสนใจอยู่ 
...สมชัย สัจจพงษ์ อธิบดีกรมศุลกากร ยอมรับเรื่องที่กฎหมายศุลกากรกำหนดให้สินค้านำเข้าที่ไม่ต้องเสียภาษี ต้องมีมูลค่าไม่เกิน 1 หมื่นบาทนั้น อาจจะเป็นอัตราที่ล้าสมัยเกินไป เพราะใช้กันมานานกว่า 10 ปีแล้ว และเพื่อให้ทันต่อยุคสมัยและราคาสินค้าที่เปลี่ยนแปลงไป อาจจะพิจารณาขยับมูลค่าสินค้านำเข้าส่วนตัวที่ไม่ต้องเสียภาษีขึ้นบ้าง แต่คงไม่ขยับแบบเป็นหลักแสนหลักล้าน แต่เชื่อได้จะถูกใจสาวนักช็อปบ้างไม่มากก็น้อย 
...ตัวเลขเศรษฐกิจเดือน ม.ค. ออกมาไม่สวยงามนัก โดยเฉพาะการส่งออก แล้วยังเจอกับรายได้รัฐที่ยังจัดเก็บได้ต่ำกว่าเป้าหมายต่อเนื่อง แต่พอถูกถามว่า ธนาคารแห่งประเทศไทย (ธปท.) และคณะกรรมการนโยบายการเงิน (กนง.) ควรลดดอกเบี้ยกระตุ้นเศรษฐกิจหรือไม่ กฤษฎา จีนะวิจารณะ ผู้อำนวยการ สศค. ก็ทำหน้าที่กองหน้ารักษาประตูให้แบงก์ชาติที่ถูกระดมยิงคำถามนี้มาตลอดว่า “มั่นใจว่า ธปท.สามารถดำเนินการได้ดีอยู่แล้ว”